钦定古今图书集成/方舆汇编/职方典/第1161卷 > 《创置郧阳府治记》周洪谟
## 钦定古今图书集成/方舆汇编/职方典/第1161卷 > 《创置郧阳府治记》周洪谟

成化七年，荆、襄流民百馀万，有司逐之，当盛暑，暍死，
疫死者过半。予闻之恻然，乃著说曰：“昔同修《天下地
理志》，见东晋时庐江松滋之民流至荆州，乃侨设松
滋县于荆、江之间。陕西雍州之民流聚襄阳，乃置南
雍州于襄水之侧。其后松滋遂隶于荆州，南雍遂隶
于襄阳，垂千馀年，靖谧如故。此前代处置流民者甚
得其道。今若听其近诸县者附籍，远诸县者设州县
以抚之，置官吏，编里甲，宽徭役，使安生理，则流民皆
齐民矣，何以逐为？”一日，大理寺正王君轼得予之说，
以示监察御史薛君为学，学献于左都御史李廷用。
用谓予曰：“斯说甚善，惜未之行。”适流民既逐复聚，用
乃撮其大意，以疏于朝。天子可其议，以副都御史原
子英往莅其事。英乃大会镇守太监韦公贵及河、陕
等官，合谋佥议，籍流民十二万五千馀户。遂割竹山
之地置竹谿，割郧津之地置郧西，割汉中、洵阳置白
河。升西安商县为商州，而析其地为商南、山阳二县。
析南阳、唐县、汝州为桐柏、南召、伊阳。流寓土著，参错
以居，即郧县升郧阳府以统六县。荐邓州知州吴远，
以知郧阳府事荐河南监察御史吴文博，以留守其地。置湖广行都司郧阳卫以为保障，委都指挥柴政
辈城而堑之。处置既定，升子英右都御史，寻进南京
兵部尚书。未之任，疾卒于南阳。吴文博继之，抚治有
方，军民忻戴。及代，奔走京师，交章恳留。朝廷从之，特
晋大理寺右少卿，抚治如旧。文博、与远自被荐以来，
益并力协心，其抚新集，如慈母之保赤子，民既安业，
乃当府治，前为厅，后为堂，左为经历司，右为照磨所，
东西为诸吏案牍房，前为重门，以及廨舍、仓库、囹圄，
靡不毕具。府治东为行都司及卫所治，南稍东为大
理公署，为布政分司；南为儒学，西为按察分司，北为
唐德观城隍庙，西树原公祠以祀子英。百度既举，远
乃寓书，属记其经营之事。予惟流民若流水也，在顺
其性而导之耳。使或逆之，则泛滥而壅溃矣。“往岁刘
千斤啸聚襄阳，固当剿之，而其后有司虑有效尤者，
乃又逐之。然剿之者不可剿，及其无辜而逐之者，岂
能永杜其不再至？是皆失”之于初而逆其性者也。惟
今日原公、吴公为保釐之政，顺其性而导之，昔之逋
逃者，今皆为编氓矣；昔之反侧者，今皆为良善矣。予
故为次之，以为后之《处置流民者法》。